FIFA klublar o‘rtasidagi jahon chempionati qoidalariga o‘zgartirish kiritdi. Bu haqda AS xabar qilmoqda. Manbaga ko‘ra, JCh finalida qizil kartochka oladigan futbolchilar yevrokuboklardan bitta o‘yinga diskvalifikatsiya qilinadi. Qoida hozirda faqatgina «Real»ga daxldor, chunki «qaymoqranglilar» JChda Yevropa nomidan to‘p surayotgan yagona klubdir. Demak, agar «Real» JCh finaliga yo‘l olsa va unda jamoaning qaysidir a’zosi maydondan chetlatilsa, u YeChLning navbatdagi o‘yinini o‘tkazib yuboradi. Eslatib o‘tamiz, «Real» yarim finalda Yaponiyaning «Kashima Antlers» klubi bilan bellashadi. Bahsda ertaga – 19 dekabr kuni bo‘lib o‘tadi. Finalning ikkinchi ishtirokchisi bugun bo‘lib o‘tadigan «River Pleyt»-«Al-Ayn» bahsi natijasiga asosan aniq bo‘ladi.